หุ้นเอเชียปิดภาคเช้ามีทั้งบวกและลบ
ตลาดหุ้นญี่ปุ่นบวกขึ้น เก็งธนาคารกลางญี่ปุ่น (บีโอเจ) จะแถลงมติการประชุมนโยบายการเงินในวันนี้
30 ต.ค. 2555

ตลาดหุ้นญี่ปุ่นบวกขึ้น เก็งธนาคารกลางญี่ปุ่น (บีโอเจ) จะแถลงมติการประชุมนโยบายการเงินในวันนี้
ดัชนีนิกเกอิตลาดหุ้นโตเกียวปิดภาคเช้าปรับตัวขึ้น 36.66 จุด หรือ 0.41% แตะที่ 8,966.00 จุด เนื่องจากนักลงทุนเข้าช้อนซื้อหุ้นที่ร่วงลงเมื่อวานนี้ ก่อนที่จะรับทราบผลการประชุมของธนาคารกลางญี่ปุ่น (บีโอเจ) ในวันนี้ ท่ามกลางกระแสคาดการณ์ที่ว่าบีโอเจจะผ่อนคลายนโยบายการเงินต่อไปเป็นเดือนที่ 2 ติดต่อกัน เพื่อรับมือกับภาวะเงินฝืดและหนุนการฟื้นตัวทางเศรษฐกิจของประเทศ
บีโอเจมีแนวโน้มจะดำเนินมาตรการดังกล่าว ท่ามกลางความวิตกที่ว่าเศรษฐกิจของญี่ปุ่นกำลังชะงักงันอันเป็นผลมาจากภาวะชะลอตัวของเศรษฐกิจโลก และความสัมพันธ์ที่ตึงเครียดระหว่างญี่ปุ่นและจีน หลังจากที่เกิดข้อพิพาทด้านดินแดนเกี่ยวกับหมู่เกาะเซนกากุ ซึ่งเป็นหมู่เกาะที่จีนและไต้หวันอ้างสิทธิความเป็นเจ้าของ
ขณะที่ตลาดหุ้นจีน เซี่ยงไฮ้คอมโพสิต ปิดภาคเช้า 2,060.76  จุด เพิ่มขึ้น 1.81 จุด หรือ +0.09%  ขณะที่ดัชนีตลาดหุ้นเสิ่นเจิ้น ปิดบวก 35.09 จุด หรือ +0.42% แตะ  8,384.36 จุด เพราะได้แรงหนุนจากการเพิ่มขึ้นของผลกำไรในภาคอุตสาหกรรมของจีน หลังสำนักงานสถิติแห่งชาติของจีนรายงานว่า ผลกำไรของบริษัทขนาดใหญ่ในภาคอุตสาหกรรมของจีนดีดตัวขึ้น 7.8% ในเดือนก.ย.เมื่อเทียบเป็นรายปี หลังจากที่ร่วงลงติดต่อกัน 5 เดือนก่อนหน้านี้
ดัชนีฮั่งเส็งตลาดหุ้นฮ่องกงปิดตลาดเช้าปรับตัวลดลง 103.31 จุด หรือ -0.48% ปิดภาคเช้าที่ 21,407.74 จุด สวนทางจากดัชนีเปิดตลาดที่บวกขึ้นไปได้ถึงกว่า 38 จุด